Kåre Lode

Kåre Lode (født 5. juni 1943) er en norsk historiker, fredsmegler, bistandsarbeider og misjonær. Han har vært tilknyttet Senter for Interkulturell Kommunikasjon ved Misjonshøgskolen i Stavanger som seniorforsker. Lode har særlig arbeidet med spørsmål knyttet til utviklingsarbeid, humanitære bistandsprosjekter og fredsprosesser i Afrika og spesielt i fransktalende land som Kamerun, Mali, Kongo og Madagaskar.

Virke 
Lode avla i 1971 hovedfag i historie ved Universitetet i Bergen med hovedoppgaven Tilhøvet mellom norske misjonærar og styresmaktene på Madagaskar 1867–1895. 

Lode har arbeidet som misjonær for Det Norske Misjonsselskap.<ref name="Brandslet">Steinar Brandslet: «Profilen: For fred og forsoning»,  Stavanger Aftenblad, 5. juni 2008, s. 14.</ref> Han har også vært representant for Kirkens Nødhjelp. I sin første tid som misjonær arbeidet Lode i Kamerun. Her virket han også i bokbransjen og som leder for en radiostasjon. Han var i Kamerun også administrativ leder for folkeskoler og rektor ved College Protestant. I løpet av sin tid i landet skrev Lode også Kameruns kirkehistorie. I årene 1989 til 1997 var Lode som misjonssekretær ansvarlig for arbeidet til Det Norske Misjonsselskap i Mali og Kamerun.

Lode har vært sentral i flere freds- og forsoningsprosesser i afrikanske land. Som direktør for Kirkens Nødhjelp i Mali ledet Lode i 1995-1996 arbeidet som førte til at opprørsgruppen i det nordlige Mali la ned våpnene. Innsatsen i Mali er vurdert som betydelig.

Senere har Lode vært engasjert i arbeid for fred og forsoning i Den demokratiske republikken Kongo. Fra 2006 har han vært engasjert i et prosjekt i det østlige Kongo for Pinsevennenes Ytremisjon, støttet av det norske Utenriksdepartementet. Arbeidet har hatt som mål å få avvæpnet og reintegrert opprørsgruppen Forces Démocratiques de la Libération du Rwanda (FDLR). Lode regnes som en av Norges fremste eksperter på Kongo.

 Utmerkelser 
Lode er tildelt flere utmerkelser for sitt virke. Han ble i 2006 utnevnt til ridder av Malis nasjonalorden. I 2007 ble han hedret med prisen Fangenes Testamente. Lode ble hedret med Menneskerettighetsprisen for Nordjæren-regionen 2008 «for sitt mangeårige arbeid for fred, forsoning og menneskerettigheter i Afrika.»

 Bibliografi 
 Bitomwa Lukangyu Onesiphore, Kåre Lode, Adolphe Balekembka Musafiri: Réinsertion des enfants soldat: un expérience du Congo, SIK-rapport, 2/2007, Stavanger: Misjonshøgskolens forlag, 2007
 Kåre Lode og Peter Nynäs: «Intercultural communication and the use of signs in peace-building in Mali», i Øyvind Dahl, Iben Jensen og Peter Nynäs (red.): Bridges of understanding : perspectives on intercultural communication, Oslo: Unipub forlag./Oslo Academic Press, 2006, s. 271-285
 Øystein Lund Johannessen og Kåre Lode: Lokal forankring og bygging av nasjonal identitet – forenlige mål i utdanningsbistanden?, SIK-rapport, 8/2006,  Stavanger: Misjonshøgskolens forlag, 2006
 Kåre Lode: Sport and agriculture youth project in Sierra Leone, SIK-rapport, 5/2006, Stavanger: Misjonshøgskolens forlag, 2006
 Kåre Lode og Julie Sesay: Reproductive health project in Sierra Leone, SIK-rapport, 4/2006, Stavanger: Misjonshøgskolens forlag, 2006
 Kåre Lode: «Le découpage administratif comme moyen de répression, de division et de contrôle: la recherche d'une solution de rechange», i Des frontières en Afrique du XIIe au XXe siècle: Bamako, 1999, Paris: UNESCO, 2005, s. s. 255-277
 Kåre Lode: Fred, forsoning og reintegrering i den demokratiske republikken Kongo, SIK-rapport, 2/2004, Stavanger: Misjonshøgskolens forlag, 2004
 Kåre Lode, Carol Das og Kåre Kristensen: Paix, reconciliation et reinsertion dans la Republique Democratique du Congo, SIK-rapport, 1/2004, Stavanger: Misjonshøgskolens forlag, 2004
 Kåre Lode og Getachew Kassa (red.): Proceedings from a workshop on conflict resolution: organised by the Drylands Coordination Group (DCG), November 8-10, 2000 Nazareth, Ethiopia, Report, Drylands Coordination Group, nr. 12, Ås: Drylands Coordination Group, 2001
 Kåre Lode, Harisoa Raoelinirina og Louis Paul Randriamarolaza: Revue de mi-parcours de SOFABA: projet de développement rural intégé dans la région de Bara, Madagascar, SIK-rapport, 6/2001, Stavanger: Centre for Intercultural Communication, 2001.
 Kåre Lode: Civil society takes responsibility: popular involvement in the peace process in Mali, PRIO report, nr. 5/97, Oslo: International Peace Research Institute, 1997
 Kåre Lode: Synthėse du processus des rencontres intercommunautaires du Nord du Mali (d'août 1995 à mars 1996), Stavanger/Oslo: Misjonshøgskolens forlag i samarbeid med Kirkens Nødhjelp, 1996
 Kåre Lode: Appelés à la liberté: histoire de l'Eglise Evangélique Luthérienne de Cameroun, Amstelveen: IMPROCEP éditions, 1990
 Kåre Lode: Mali, Stavanger: Det Norske Misjonsselskap, 1987
 Kåre Lode og Finn Fuglestad: «Norske misjonærer: en ny maktgruppes framvekst og senere tilbakegang i gassisk politikk», Historisk Tidsskrift, bind 64, 1985, s. 34-69

 Referanser 

 Eksterne lenker 
 Steinar Brandslet: «Ridderen kjemper videre», Stavanger Aftenblad'', 3. april 2008.

Norske områdehistorikere
Personer fra Stavanger kommune